Der udbrød i morges ved 9-tiden brand i et en-familieshus på adressen Gedemålet i Bjergby nord for Hjørring. Indsatsleder Dorthe Krogh fra Nordjyllands Beredskab fortæller, at husets mandlige beboer er reddet ud, og at en eller to hunde, der også befandt sig i huset, er reddet, og at ingen er kommet til skade. - Vi ved ikke, hvor i huset eller hvordan ilden er opstået, men der er store brand- og sodskader i huset, og flere ruder er sprængt, men branden er ikke gået gennem taget, siger Dorthe Krogh. Syv mand fra Nordjyllands Beredskab i Hjørring deltog i slukningsarbejdet, og ved 10-tiden var brandfolkene ved at være færdige med efterslukningen.

Referat:
Huset er brand- og sodskadet, og husets mandlige beboer slap uskadt fra branden.